Universiteit verkoop dalk "grade" in Suid-Afrika | Maroela Media
Universiteit verkoop dalk "grade" in Suid-Afrika
Die American University of London (AUOL) het glo MBA-grade vir R73 000 verkoop sonder dat hulle enige akademiese werk daarvoor verrig het, het 'n BBC Newsnight-ondersoek bevind.
Danie Strydom, hoof uitvoerende beampte van QVS, 'n maatskappy wat kwalifikasies kontroleer, het gesê vervalsde grade en diplomas is reeds 'n probleem in Suid-Afrika en dié vervalsings kan aansienlik tot die probleem bydra.
"Ons het nog nie op enige AUOL-grade afgekom nie, maar dit beteken nie dat dit nie in Suid-Afrika deur mense in senior posisies gebruik word nie," het Strydom gesê.
Die ondersoek het bevind dat die "universiteit" 'n meestersgraad in besigheid toegeken het aan 'n fiktiewe persoon wat deur die program opgestel is in ruil vir £4 500 (ongeveer R73 000).
AUOL hou vol hy is nie 'n "skyn universiteit" nie en het sy kwalifikasies verdedig.
Newsnight-verslaggewers het glo in hul soektog na "gegradueerdes" op honderde senior uitvoerende beamptes in Engeland afgekom wat aangevoer het dat hulle oor AUOL-grade beskik.
Strydom sê vervalsde kwalifikasies kom baie meer algemeen voor as wat werkgewers besef. "Daar is nog nie 'n bewustheid van hoe maklik dit is om 'n vals graad aan te skaf nie, en die diplomas lyk presies soos die ware Jakob. Daar is in sommige gevalle selfs dienste waar iemand 'n telefoon sal beantwoord om die houer se "graad" te bevestig."
Gemiddeld 13% van alle grade wat sy maatskappy kontroleer is vervalsings. Hy waarsku die besigheidsgemeenskap om nie enigiemand aan te stel sonder om hul kwalifikasies na te gaan nie.
Kontak Danie Strydom by 021 880 1033 of stuur 'n e-pos na [email protected], of besoek QVS se webwerf.